Eitt af því sem fluguveiðimenn spá reglulega í er lengd taums og þeir spyrjast reglulega fyrir um þetta . Stutta svarið er ; Það ræðst nú af ýmsu . Á meðan sum vötn hafa fengið á sig það orð að þar verði að nota ákveðna lengd af taum , annað virki bara ekki , þá segja reynsluboltarnir eitt eða annað . Ekki dettur mér í hug að efast um reynslu manna en ég hef oftar en ekki orðið var við ákveðinn misskilning á lengd tauma og þá sér í lagi vegna meintrar taumafælni fiska . Í því sambandi vil ég benda mönnum á að það er sjaldnast lengd taums , eða öllu heldur skortur á lengd , sem fiskurinn mögulega fælist , það er sver - og sýnileiki hans sem fiskurinn getur mögulega hrokkið undan . Ef taumur er orðinn mattur eða taumaendinn er of sver , skiptu þá um taum en hugsaðu þig vel um áður en þú lengir hann um einhver fet , í það minnsta þar til þú hefur ná góðum tökum á þeirri lengd . Taumar eru af mismunandi sverleika sem yfirleitt er í beinu samhengi við slitstyrk þeirra . Þegar menn hefja fluguveiði , þá er ekki óalgengt að þeir byrji með 9 feta taum , ná þokkalegu valdi á þeirri lengd og fikra sig síðan í lengri taum þar sem aðstæður og veiðiaðferðir krefjast þess . En 9 feta taumur er ekki það sama og 9 feta taumur . Sverasti partur taumsins þarf að passa sverleika línunnar , það er ekki nóg að hugsa eingöngu um lengd hans eða X númerið sem hann endar í . Þumalputtaregla fyrir sverleika taums þar sem hann tengist línunni er að hann ætti að vera u.þ.b. 2/3 af sverleika hennar . Í hverju hann endar ætti að ráðast af stærð flugunnar , sjá töflu hér . Athugið að þetta er þumalputtaregla sem á alls ekki alltaf við og brotnar mun oftar en þumalputtar gera . Kónískir taumar eru ekki allir eins , sumir byrja sverir og enda í t.d. 3X ( u.þ.b. 0,20 mm ) á meðan aðrir byrja grannir og enda líka í sama sverleika . Sá fyrri er því töluvert brattari ef segja má sem svo . Þegar menn hafa náð góðu valdi á 9 feta taum , sverleika og því hve skart hann mjókkar niður í æskilegan sverleika , þá ættu menn að vera tilbúnir að ráðast í lengri tauma . Ég er alveg óhræddur við að játa það að það tók mig töluverðan tíma að ná sjálfum sátt við lengri tauma , þetta getur tekið tíma og fyrst og fremst æfingu . Ákveðnar aðstæður og veiðiaðferðir kalla svolítið á breytilega lengd tauma , þannig að það má alls ekki útiloka lengri eða styttri tauma . Þurrfluguveiði kallar á lengri taum , kannski eitthvað í áttina að eða yfir 12 fet . En það má ekki skilja sem svo að þurrflugur beinlínis gargi á þetta , lunkinn veiðimaður sem ræður vel við 9 feta taum sem mjókkar skart niður í t.d. 5X ( 0,14 mm ) á ekkert síður erindi í þurrfluguveiði heldur en sá sem ræður við langan taum . Þetta snýst svolítið um mýktina og ekki síst þyngd og eftirgefanleika stangar og línu . Það að vera með mjög langan taum í púpuveiði þekkist vel í ákveðnum vötnum , helst þar sem veiðimenn eru að veiða alveg niðri við botn . Það getur verið mjög hentugt að vera með langan taum á flotlínu undir þannig kringumstæðum . Sami taumur getur aftur á móti verið ofrausn ef menn eru með intermediate eða sökkvandi línur , þá er styttri taumur jafnvel betri þannig að línan nái að stjórna dýpinu sem veitt er á . Að veiða með styttri taum en 9 fet getur líka verið kostur . Að vera með allt niður í 3 eða 5 feta taum í þungu straumvatni er oft nauðsyn , einfaldlega vegna þess að lengri taumur er bara á einhverju flakki í vatninu og flugan á það til að rísa ef hún leikur laus á of löngum taum . Þetta á einnig við um þyngri flugur , þær kalla á styttri taum eða sverari annars skilar aflið í kastinu sér ekki út í fluguna og hún einfaldlega leggst ekki vel fram . Að öllu þessu sögðu kemur hér fyrirvari ; það er mín reynsla og grúsk sem markar þessi orð . Vertu duglegur að prófa þig áfram með mismunandi tauma , sverleika og lengd og þá getur þú fundið þína töfralausn sjálfur . Það er engin patent lausn í þessu taumaveseni , umfram allt , æfðu þig því það verður enginn óbarinn biskup í meðhöndlun tauma .